Den øvrige bestyrelse har opfordret Per Boe Larsen til at trække sig i god tid, så en ny formand kan blive kørt i stilling inden forårets generalforsamling, men sommerens sponsorballade under Dana Cup har tilsyneladende også spillet en rolle. Det skriver NORDJYSKE Stiftstidende. - Jeg mener, at formanden har haft for mange kasketter på, og Intersport har i protest meldt sig ud af handelsstandsforeningen, siger indehaver af Intersport Hjørring, Claus Schlie til NORDJYSKE. Han er også formand for bestyrelsen i Metropol. Claus Schlie bakker op om den nye formand, og melder sig nu ind i foreningen igen. Per Boe Larsen, der også er formand for Fortuna A/S afviser overfor NORDJYSKE Stiftstidende, at sponsorstriden har fået ham til at trække sig før tid, men han bekræfter, at bestyrelsen har opfordret til et formandsskifte.

Referat:
Hjørring Handelsstandsforening har fået ny formand. Per Boe Larsen afløses med øjeblikkelig virkning af næstformand Allan Sørensen.